**ΙΣΧΥΡΗ ΟΙΚΟΝΟΜΙΑ ΜΕ ΤΗΝ ΚΟΙΝΩΝΙΑ ΣΤΟ ΠΡΟΣΚΗΝΙΟ**

**Του Νίκου Ανδρουλάκη, Πρόεδρος ΠΑΣΟΚ-Κινήματος Αλλαγής**

Έπειτα από ένα συνεχές κρίσεων και βαδίζοντας προς μια ακόμα δύσκολη περίοδο για τους πολίτες και την οικονομία, οφείλουμε να σχεδιάσουμε ένα πιο βιώσιμο και ανθεκτικό πλαίσιο ανάπτυξης για την πατρίδα μας στηρίζοντας παράλληλα την κοινωνία.

Προτεραιότητα μας είναι οι πολιτικές, που δίνουν αξιοπρέπεια, ασφάλεια και προοπτική σε όλους τους Έλληνες και ιδίως στη νέα γενιά της εργασιακής επισφάλειας.

Είναι αναγκαία μια προοδευτική πρόταση για το αύριο της χώρας, που στον πυρήνα της θα έχει την οικοδόμηση ενός κράτους διαφάνειας, αξιοκρατίας και λογοδοσίας. Που θα δημιουργεί τις προϋποθέσεις να παραμείνουν οι νέοι άνθρωποι στην πατρίδα μας, για να αναχαιτίσουμε τον μείζονα εθνικό κίνδυνο του **δημογραφικού**.

Στον πυρήνα της δικής μας εναλλακτικής πρότασης διακυβέρνησης βρίσκεται ο απόλυτος και αδιαπραγμάτευτος σεβασμός στους Θεσμούς, στο Κράτος Δικαίου, στη Δημοκρατία.

Αλλά και ένα Εθνικό Στρατηγικό Αναπτυξιακό Σχέδιο, που έχει ανάγκη η χώρα. Μια **ανάπτυξη Made in Greece**.

Έναν **υγιή** **οικονομικό πατριωτισμό,** που θα ενισχύσει τη στρατηγική αυτονομία της πατρίδας μας σε ένα ασταθές γεωπολιτικό περιβάλλον.

Σχέδιο που στηρίζεται και στηρίζει την ελληνική παραγωγή, και τις δραστηριότητες που έχουν εγχώρια προστιθέμενη αξία. Στη βιομηχανία, την βιοτεχνία, την μικρομεσαία επιχείρηση, τον τουρισμό, την αγροτική παραγωγή. Που συμβάλλει στη δημοσιονομική εξυγίανση περιορίζοντας δραστικά το έλλειμμα του ισοζυγίου εμπορικών συναλλαγών.

Σχέδιο που δίνει κίνητρα και κινητοποιεί τους εγχώριους επενδυτές, για να επενδύσουν στην Ελλάδα, προωθεί την καινοτομία, αναπτύσσει νέες υποδομές και δίκτυα ενέργειας και μεταφορών και αναβαθμίζει τις γνώσεις και την ποιότητα του ανθρώπινου δυναμικού μας.

Σχέδιο που ενισχύει αποτελεσματικά τις κοινωνικές υποδομές στην υγεία, την παιδεία την πρόνοια, που σήμερα δοκιμάζονται.

Για πρώτη φορά μετά από πολλά χρόνια οι συνθήκες για να γίνει πράξη αυτή η μεγάλη Αλλαγή, είναι ευνοϊκές χάρη στους πόρους του Ευρωπαϊκού Ταμείου Ανάκαμψης και Ανθεκτικότητας, τα 32 δισεκατομμύρια ευρώ επιδοτήσεων και δανείων, που δικαιούμαστε.

Δυστυχώς, σε αντίθεση με ό,τι έγινε σε άλλες ευρωπαϊκές χώρες, η Κυβέρνηση επέμεινε στον δικό της συντηρητικό και αδιέξοδο δρόμο. Αυτόν της στήριξης μόνο των μεγάλων και ισχυρών. Μάλιστα με ιδιαίτερα αδιαφανείς και προβληματικές διαδικασίες.

Εκεί, δε, που αναδεικνύεται η βαθιά συντηρητική ταυτότητα του κυβερνητικού σχεδίου για την αξιοποίηση του Ταμείου Ανάκαμψης, είναι οι τομείς της κοινωνικής πολιτικής.

Για το ΕΣΥ διατίθεται μόνο το 4,8% των πόρων του προγράμματος, ενώ στην Ιταλία διαθέτουν το 10%, δημιουργώντας 1.200 νέα κέντρα υγείας και 600 κέντρα συντονισμού τηλεϊατρικής. Οι Πορτογάλοι διοχετεύουν στην υγεία και στην πρόνοια 2 δισεκ. ευρώ, δηλαδή τα διπλάσια ποσά απ’ ό,τι στην χώρα μας, ενώ κατευθύνουν και 2,7 δισεκ. ευρώ για κοινωνικές κατοικίες και στέγαση.

Αντίθετα, το ΠΑΣΟΚ-Κίνημα Αλλαγής προκρίνει επενδύσεις με εγχώρια προστιθέμενη αξία. Με αλλαγή των κριτηρίων αξιολόγησης, ώστε να ενισχυθούν η εγχώρια παραγωγή, η ανταγωνιστικότητα, η καινοτομία και να δημιουργηθούν νέες ποιοτικές θέσεις εργασίας.

* Παροχή κινήτρων για την στήριξη **συνεργιών και δικτυώσεων των μικρομεσαίων επιχειρήσεων**, με ειδικές γραμμές χρηματοδότησης για επενδύσεις τους στην καινοτομία, την ενεργειακή προσαρμογή και τον ψηφιακό μετασχηματισμό.
* Πρόσβαση όλων στην παραγωγή ενέργειας από ανανεώσιμες πηγές.
* Κατασκευή νέων δικτύων για **ενεργειακή διασύνδεση** με την υπόλοιπη Ευρώπη και εκσυγχρονισμός των **σιδηροδρομικών δικτύων.**
* Προγράμματα επιδότησης φωτοβολταϊκών στη στέγη για τους οικιακούς καταναλωτές.
* Στήριξη της αγροτικής παραγωγής για περισσότερη καινοτομία, ανταγωνιστικότητα και μείωση του κόστους παραγωγής των προϊόντων.
* Στήριξη της αμυντικής μας βιομηχανίας, σε συνδυασμό με συγκεκριμένες ρήτρες στα εξοπλιστικά προγράμματα.
* Διόρθωση των περιφερειακών ανισοτήτων με ενίσχυση από τις δράσεις του ΕΣΠΑ.
* Σύνδεση των προγραμμάτων επαγγελματικής κατάρτισης με τα έργα που χρηματοδοτεί το Ταμείο, ώστε να δημιουργείται το κατάλληλα καταρτισμένο εργατικό δυναμικό για καλά αμειβόμενες θέσεις εργασίας.
* Αλλαγή προτεραιοτήτων για την κοινωνική πολιτική με διάθεση του 10% των πόρων του Ταμείου Ανάκαμψης για την αναγέννηση του ΕΣΥ και τη δημιουργία δεξαμενής 150.000 κατοικιών, που θα διατεθούν με χαμηλό ενοίκιο σε νέα ζευγάρια.

Την ίδια στιγμή, η Ευρώπη δεν μπορεί να μένει αδρανής απέναντι στις μεγάλες αλλαγές, που επιβάλλουν οι προστατευτικοί νόμοι και το πακέτο επιδοτήσεων της Κυβέρνησης των ΗΠΑ.

Η Ευρώπη πρέπει να απαντήσει με ένα σχέδιο στήριξης της βιομηχανικής και τεχνολογικής ανταγωνιστικότητας της.

Δεν αρκεί όμως η επιχειρούμενη χαλάρωση των κανόνων για τις κρατικές ενισχύσεις και δεν αποτελεί λύση η περικοπή πόρων από το Ταμείο Ανάκαμψης.

Αυτό θα ωφελήσει μόνο τις οικονομίες του Βορρά και θα εντείνει τις ανισότητες για τις χώρες του ευρωπαϊκού Νότου.

Γι’ αυτό κατέθεσα πρόταση στη σύνοδο του Ευρωπαϊκού Σοσιαλιστικού Κόμματος (PES), για τη δημιουργία ενός **νέου  Ταμείου Ευρωπαϊκής Κυριαρχίας** προκειμένου να υποστηριχθεί η παραγωγική βάση ιδιαίτερα των χωρών του Νότου, να δημιουργηθούν θέσεις εργασίας και να ενισχυθεί η ανταγωνιστικότητα της Ένωσης συνολικά.

Η ενεργειακή κρίση ανέδειξε την απουσία ενός ολοκληρωμένου σχεδίου για την πράσινη μετάβαση. Μέχρι το 2050 έχουμε δεσμευτεί να έχουμε μια οικονομία μηδενικών ρύπων. Όμως, η πράσινη μετάβαση θα πετύχει μόνο αν είναι κοινωνικά δίκαιη.

Η απάντησή μας σε αυτή την άναρχη ενεργειακή πολιτική βασίζεται σε ένα ολοκληρωμένο σχέδιο ενεργειακής μετάβασης, που θα υπηρετεί τρεις βασικούς στόχους:

- Την ενεργειακή ασφάλεια και την ασφάλεια εφοδιασμού της χώρας καθώς αυτή τη στιγμή είμαστε εξαρτώμενοι κατά 80% από τα εισαγόμενα ορυκτά καύσιμα και απολύτως τρωτοί σε γεωπολιτικά παιχνίδια και την κερδοσκοπία.

- Τη δημιουργία ενός συγκεκριμένου οδικού χάρτη για την πράσινη μετάβαση, που θα περιλαμβάνει συγκεκριμένα μέτρα για την αντιμετώπιση των κοινωνικών συνεπειών που θα υπάρξουν, ώστε καμία περιοχή της χώρας να μη μείνει πίσω.

- Τη μαζική συμμετοχή των πολιτών μέσα από την κοινωνικοποίηση της παραγωγής ενέργειας αλλά και την υιοθέτηση μίας πράσινης κουλτούρας και νοοτροπίας.

Για να πετύχουμε αυτούς τους στόχους απαιτούνται συγκεκριμένες δράσεις.

Να μην περιοριστούμε μόνο στα μεγάλα έργα ΑΠΕ, αλλά να κοινωνικοποιήσουμε την παραγωγή ενέργειας δημιουργώντας ενεργειακές κοινότητες ιδίως στον αγροτικό-κτηνοτροφικό τομέα, στον τομέα της μεταποίησης, αλλά και με την τοποθέτηση φωτοβολταϊκών σε κατοικίες.

Για να το πετύχουμε όμως αυτό, απαιτούνται επενδύσεις στο δίκτυο με τη δημιουργία νέων υποσταθμών και την αναβάθμιση του δικτύου, καθώς αυτήν τη στιγμή σε πολλές περιοχές της χώρας το δίκτυο είναι ήδη υπερκορεσμένο, με αποτέλεσμα οι απλοί πολίτες, οι αγρότες και οι μεταποιητές να είναι αποκλεισμένοι από τον ηλεκτρικό χώρο.

Ως ΠΑΣΟΚ - Κίνημα Αλλαγής έχουμε ζητήσει από τον ΑΔΜΗΕ και τον ΔΕΔΔΗΕ να συντάξουν συγκεκριμένη μελέτη, η οποία θα επικαιροποιείται κάθε δύο χρόνια και θα περιλαμβάνει στοιχεία σχετικά με το πόσες ανανεώσιμες πηγές ενέργειας μπορεί να αντέξει το δίκτυο ηλεκτρικής ενέργειας, τί έργα πρέπει να γίνουν και το σχετικό κόστος ώστε να υπάρχει η δυνατότητα απορρόφησης των ανανεώσιμων πηγών που έχουμε σαν στόχο για το 2030.

Χρειαζόμαστε ακόμα μία συγκροτημένη στρατηγική για τον ρόλο της Ελλάδος στην Ανατολική Μεσόγειο και στα Βαλκάνια ως πυλώνα ενεργειακής ασφάλειας στην περιοχή.

Στόχος όλων αυτών των προτάσεων είναι η δημιουργία μιας ανθεκτικής κοινωνίας και μιας οικονομίας, που θα μπορεί να αντεπεξέλθει στις σύγχρονες προκλήσεις.

Οφείλουμε να δώσουμε στη χώρα ένα ολοκληρωμένο στρατηγικό σχέδιο, που θα δημιουργεί συνθήκες για μια βιώσιμη ανάπτυξη, ισχυρό κοινωνικό κράτος, ένα δίκαιο φορολογικό σύστημα και θα επιτρέπει στη νέα γενιά να δημιουργήσει.

Δεν μας αξίζει να συμβιβαστούμε με μια χώρα χαμηλών προσδοκιών.